**OBRAZLOŽENJE ZA SKRAĆENO TRAJANJE SAVJETOVANJA**

Prema sada važećem Pravilniku o posebnim uvjetima za vozila kojima se obavlja javni cestovni prijevoz i prijevoz za vlastite potrebe (Narodne novine, br. 50/18, 56/19 i 107/20), u članku 3. stavku 1. točki 1. propisano je da osobni automobil kategorije M1 namijenjen za autotaksi prijevoz ne smije biti stariji od sedam godina, a od 1. siječnja 2022. godine ne smije biti stariji od pet godina.

Nastavno na brojne upite taksi prijevoznika te uvažavajući ekonomsku krizu nastalu zbog pandemije COVIDA-19, u kojoj su se kao jedna od pogođenih skupina našli i autotaksi prijevoznici; pripremljen je i objavljen na e-savjetovanje, 26. listopada 2021. godine, Prijedlog Pravilnika o izmjeni Pravilnika o posebnim uvjetima za vozila kojima se obavlja javni cestovni prijevoz i prijevoz za vlastite potrebe, kojim se odgađa početak primjene uvjeta starosti vozila od najviše pet godina do 1. siječnja 2022. godine.

Pored navedenog, Prijedlog Pravilnika o izmjeni Pravilnika o posebnim uvjetima za vozila kojima se obavlja javni cestovni prijevoz i prijevoz za vlastite potrebe, sukladno izmjenama Zakona o prijevozu u cestovnom prometu (Narodne novine, br.41/18, 98/19 i 30/21) detaljnije uređuje obveza dostavljanja evidencije vozila izdavatelju dozvole.

Ustavni sud je 16. studenoga 2021. godine, svojom Odlukom broj: U-II-1900/2019, U-II-5249/2020 i U-II-5835/2020 odlučio da se ukidaju odredbe članka 3. alineje 1.; članka 6. stavka 5. i članka 23. Pravilnika, odnosno sve odredbe koje se odnose na propisivanje maksimalne starosti vozila za autotaksi prijevoz. Istom Odlukom određeno je da ukinute odredbe prestaju važiti 15. siječnja 2022. godine.

Navedenom presudom ukinute su odredbe vezane uz propisivanje starosti autotaksi vozila s 15. siječnjem 2022. godine te ne bi bilo u duhu iste ponovno propisivati odredbu o uvjetu koji se odnosi na starost vozila pa ni u slučaju kao ovom, kada se radi o odgađanju početka primjene uvjeta starosti vozila. Međutim, zbog nepropisivanja odgode primjene odredbe o starosnom uvjetu te zbog toga što se navedenom Odlukom Ustavnog suda odredbe o starosti vozila stavljaju van snage od 15. siječnja 2022., dolazi do situacije gdje od 1.1.2022. godine smiju voziti samo vozila s do pet godina starosti, a onda od 15. siječnja 2022. smiju voziti sva vozila, bez (starosnog) ograničenja.

Stoga, kako ne bi došlo do navedene nelogičnosti i pravne praznine u periodu od 1. do 15. siječnja 2022. godine te imajući na umu da je propisana starost vozila bila najbitniji od uvjeta za obavljanje ove vrste prijevoza, pripremljen je nešto drukčiji Prijedlog Pravilnika o izmjenama i dopunama Pravilnika o posebnim uvjetima za vozila kojima se obavlja javni cestovni prijevoz i prijevoz za vlastite potrebe od ovoga koji je bio već objavljen na e-savjetovanju u punom trajanju od trideset dana.

Ministarstvo mora, prometa i infrastrukture nije moglo predvidjeti donošenje Odluke Ustavnog suda, nije moglo pripremiti na vrijeme drukčiji Prijedlog Pravilnika o izmjenama i dopunama Pravilnika o posebnim uvjetima za vozila kojima se obavlja javni cestovni prijevoz i prijevoz za vlastite potrebe. S obzirom na sve navedeno, te uzimajući u obzir da je Prijedlog Pravilnika o izmjeni Pravilnika o posebnim uvjetima za vozila kojima se obavlja javni cestovni prijevoz i prijevoz za vlastite potrebe već objavljen na e-savjetovanju u punom trajanju od trideset dana izmijenjen i dopunjen u odnosu na jedan članak, dok je u ostalom dijelu pripremljeni Prijedlog Pravilnika ostao isti, smatramo da se savjetovanje može provesti u roku od 5 dana, a kako bismo izbjegli nastanak gore navedenih posljedica.

U Zagrebu, 22. prosinca 2021. godine